Peter Rosenmeier er første dansker i aktion ved EM i Slovenien, når han torsdag klokken 9.45 indleder jagten på endnu en stor titel mod Valentin Kneuss fra Schweiz. Ligeledes torsdag gælder det et opgør mod briten Martin Perry. Trækker 33-årige Rosenmeier sig sejrrigt ud af begge dueller, er han direkte videre til lørdagens kvartfinaler til EM i parabordtennis. Den danske PL-guldvinder fra Rio 2016 forventer dog tætte kampe mod verdensranglistens nummer 20 og 24, der begge har voldt ham problemer tidligere. - Spillemæssigt ligger de ikke så godt til mig, og især Martin Perry har udviklet sig til at blive en rigtig farlig modstander i år. Jeg kunne godt have ønsket mig en bedre lodtrækning, men selvfølgelig skal jeg slå dem, hvis jeg skal vinde EM. Det bliver godt at komme i gang, siger Peter Rosenmeier. Peter Rosenmeiers kamp mod Valentin Kneuss er torsdag klokken 9.45, og allerede igen klokken 18:45 skal Resenmeier i kamp mod Martin Perry. Der er slutspil fredag eftermiddag og lørdag.

Opsummering:
Torsdag begynder det indledende gruppespil til EM i parabordtennis. Dagen byder på svær modstand til de danske spillere, der føres an af den paralympiske mester Peter Rosenmeier.